የአምባሳደር ዳዊት ዮሐንስ የቀብር ሥነ ሥርዓት ተፈጸመ
የኢፌዴሪ የሕዝብ ተወካዮች ምክር ቤት የቀድሞው አፈ-ጉባኤ አምባሳደር ዳዊት ዮሐንስ የቀብር ሥነ-ሥርዓት ትናንት በመንበረ ፀባኦት ቅድስት ሥላሴ ካቴድራል ተፈጽሟል፡፡በቀብር ስነ ስርዓቱ የውጭ ጉዳይ ሚኒስትር ዶክተር ወርቅነህ ገበየሁን ጨምሮ ከፍተኛ የመንግስት ባለስልጣናት እና ወዳጅ ዘመዶቻቸው ተገኝተዋል፡፡በቀብር ስነስርዓቱ የውጭ ጉዳይ ሚኒስትር ዶክተር ወርቅነህ የአበባ ጉን ጉን አስቀምጠዋል፡፡አምባሳደር ዳዊት ዮሀንስ ሀምሌ 17 ቀን 1983 ዓ.ም በኢትዮጵያ የሽግግር መንግስት ሲመሰረት በህግ ቋሚ ኮሚቴና በሕገ መንግስት አርቃቂ ኮሚሽን ፀሀፊ ሆነው አገልግለዋል።በህገ መንግስቱ ረቂቅ ላይ ሕዝብ እንዲወያይበትና ከሕዝብ የተነሱ ሀሳቦች በምከር ቤቱ ቀርበው ውይይት ተደርጎባቸው በሕገ መንግስቱ ውስጥ እንዲካተቱ በማድረግ ረገድም ጉልህ ድርሻ አበርክተዋል።አምባሳደር ዳዊት ዩሐንስ ከእናታቸው ወ/ሮ አበበች ጥላሁንና ከአባታቸው ዮሐንስ  አፈወርቅ   ህዳር 10 ቀን 1948 ዓ.ም በአዲስ አበባ መወለዳቸውን የቀብር ሥነ ሥርዓታቸው በተፈጸመበት ወቅት የተነበበው የታሪክ ማህደራቸው ያስረዳል፡፡አምባሳደር  ዳዊት የመጀመሪያ ደረጃ ትምህርታቸውን ከቀድሞው አመኃ ደስታ ተምረው የሁለተኛ ደረጃ ትምህርታቸውንም በቀድሞው ተፈሪ መኮንን ትምህርት ቤት ተከታትለዋል፡፡ከፍተኛ ትምህርታቸውን በቀድሞው የቀዳማዊ ኃይለ ስላሴ ዩኒቨርስቲ የአሁኑ አዲስ አበባ ዩኒቨርስቲ በህግ ትምህርት እስከ 4ተኛ ዓመት ከተማሩ በኃላ በወቅቱ በተጀመረው የተማሪዎች እንቅስቃሴ ትምህርታቸውን አቋርጠው፤  የተማሪዎች ንቅናቄ ውስጥ የጎላ ሚና ተጫወቱ፡፡በ1967 ዓ.ም ቀይ ሽብርን ሸሽተው ወደ ሱዳን ተሰደዋል፡፡ በሁኔታው የተበሳጨ ደርግም በመያዣነት እናታቸውንና መላውን ቤተሰቦቻቸውን ወደ እስር ቤት እንዲገቡ አድርጎ ነበር፡፡በስደት ዘመናቸው በፈረንሳይ እና ጣሊያንም ጭምር ከቆዩ በኃላ ወደ አሜሪካ ተሻግረው ከ15 ዓመታት በላይ ህይወታቸውን በስዴት መሩ፡፡ የኋላ ኋላ ግን ወደ ሃገር ቤት ተመልሰው ኢህአዴግን ከመሠረቱ ታጋዩች አንዱ ለመሆን በቅተዋል፡፡በአሜሪካ ጆርጅታውን ዩኒቨርሲቲ እና በሳውዝ ኢስተርን ዩኒቨርሲቲ የመጀመሪያ ዲግሪያቸውን ተከታትለው በ1992 ዓ.ም. በኔዘርላንድ አምስተርዳም ዩኒቨርሲቲ በዓለም ዓቀፍ ህግ የማስተርስ ዲግሪያቸውን ሰርተዋል፡፡አምባሳደር ዳዊት ዮሐንስ በደረሰባቸው ህመም በኒውዮርክ ከተማ በሚገኝ ሆስፒታል በህክምና ሲረዱ ቆይተው ጥር 19 ቀን 2011 ዓ.ም. በተወለዱ በ63 ዓመታቸው ህይወታቸው አልፏል ፡፡